সূত্র জানায়, ঢাকা দক্ষিণ সিটি করপোরেশন এলাকায় এ বছর মোট ১৩টি হাট বসানোর সিদ্ধান্ত নেয়া হয়। এর মধ্যে প্রথম দফা দরপত্রে ছয়টি হাটের ইজারা সম্পন্ন হয়। বাকি সাতটি হাটের দরপত্র কিনলেও একটিও জমা না পড়ায় দ্বিতীয় দফা দরপত্র আহ্বান করা হয়। কিন্তু দ্বিতীয় দফায় একটি দরপত্রও বিক্রি হয়নি। ফলে তৃতীয় ও শেষ দফা টেন্ডার আহ্বান করা হয়। এতে সাতটি হাটের মধ্যে মাত্র একটি হাটের বিপরীতে (মেরাদিয়া) দরপত্র জমা পড়ে। হাটটি ৬৮ লাখ ৩০ হাজার টাকায় ইজারা দেয়া হয়। কিন্তু ছয়টি হাটের বিপরীতে তৃতীয় দফায়ও দরপত্র জমা না পড়ায় নিয়মানুযায়ী এ হাটগুলোর ব্যাপারে সিদ্ধান্ত নেয়ার জন্য স্থানীয় সরকার মন্ত্রণালয়ে পাঠানো হয়েছে। তবে এখনো কোনো সিদ্ধান্ত জানায়নি মন্ত্রণালয়। ডিএসসিসির কর্মকর্তারা জানান, তিন দফা দরপত্র আহ্বানের পর ইজারা দেয়া না গেলে তখন খাস আদায় করা হয়। গত বছরও ছয়টি হাট থেকে খাস আদায় করেছিল ডিএসসিসি। এতে বিপুল অঙ্কের রাজস্ব থেকে বঞ্চিত হয় সংস্থাটি। এ বছর ইজারা সম্পন্ন না হওয়া হাটগুলোতে খাস আদায়ের প্রস্তুতি চলছে। এতে এ বছরও বিপুল অঙ্কের রাজস্ব হারাবে ডিএসসিসি। এদিকে ঢাকা উত্তর সিটি করপোরেশনের (ডিএনসিসি) উত্তর খানের ময়নারটেক হাটে কাক্সিক্ষত দরপত্র জমা না পড়ায় এটি চূড়ান্ত করা হয়নি। অন্যদিকে দুই সিটির সাতটি হাটে দরপত্র জমা না দিলেও হাট বসাতে একটি শ্রেণি প্রস্তুতি নিচ্ছে বলে জানা গেছে। এরা সবাই স্থানীয় রাজনৈতিক প্রভাবশালী বলে স্থানীয়রা জানিয়েছেন।